{{citat|Kære partifælle<br>
Jeg er glad for i dag at kunne fortælle dig om SKATs afgørelse vedrørende min mands skatteforhold.<br>
Efter en yderst grundig gennemgang er SKAT nået frem til en afgørelse, som er sendt til Stephen. Brevet består af en afgørelse på to linjer og en 9 sider lang sagsfremstilling. Vi offentliggør i dag afgørelsen. Vi offentliggør ikke sagsfremstillingen, da der indgår mange private oplysninger i den.<br>
Afgørelsen lyder som følger:<br>
"Du er ikke fuldt skattepligtig for indkomstårene 2007, 2008 og 2009, da du ikke har taget bopæl her i landet efter kildeskattelovens § 1, stk. 1, nr 1, jævnfør kildeskattelovens § 7, stk. 1."<br>
Det betyder med SKATs egne ord, at "du fortsat ikke anses for skattepligtig for indkomståret 2007 og 2008" og at "skattepligtsforholdet for 2009 ændres fra fuld skattepligt til ingen skattepligt."<br>
Grundlæggende betyder dette, at Stephen ikke kan komme til at betale skat i Danmark for 2009.<br>
Det siger sig selv, at min mand også fremadrettet (fremover, i fremtiden, red.) vil følge de gældende regler til punkt og prikke. Hvis han får mulighed for at blive skattepligtig i Danmark i 2010, vil han naturligvis betale sin skat i Danmark. Om han i fremtiden kan betale skat i Danmark vil derfor alene bero på SKATs vurdering.<br>
Mange eksperter, medier og borgerlige politikere har udtalt sig om denne sag. De har ikke kendt til fakta, men det har ikke afholdt dem fra at skabe en betydelig tvivl og usikkerhed. Mange påstande er blevet fremført helt uden grund i virkeligheden.<br>
Nu er tvivlen væk og påstandene tilbagevist. For hvis man ikke er skattepligtig i Danmark, kan man ikke betale skat i Danmark.<br>
Vi er glade for afgørelsen. For os er det helt afgørende at følge reglerne. Det mente vi, at vi gjorde. Det bekræfter SKAT nu.<br>
Jeg vil gerne sige tak for den entydige opbakning, jeg har fået fra partiets medlemmer. Stephen har også bedt mig hilse jer. Jeres støtte har været helt uvurderlig for os begge og for partiet. Det har været en hård omgang for os alle. Jeg håber, at vi nu entydigt kan fokusere på politikken.<br>
Vi står med store udfordringer. Arbejdsløsheden stiger. Statens underskud stiger. Vi mister konkurrencekraft. Virksomheder drejer nøglen om. VKO-blokken har haft ansvaret for Danmark i 9 år, og i den periode har den systematisk forsømt at passe på vores økonomi. Kun et nyt flertal kan få væksten og optimismen tilbage i Danmark.<br>
Jeg glæder mig til vores kongres i næste uge. Og hvis ikke du deltager, håber jeg, du har mulighed for at følge kongressen på s-kongres.dk.
|'''Helle Thorning-Schmidt''', formand for Socialdemokraterne<br>17. september 2010<ref>[http://politiken.dk/indland/politik/politikfakta/art4975129/Dokumentation-Thorning-Schmidts-brev-til-S-medlemmerne Helle Thorning-Schmidts mail til de socialdemokratiske partimedlemmer]</ref>}}
Politik